Astrid Krag (S), 2012-12-06:
Tak for det.
Og også mange tak for bemærkningerne og den gode debat her i dag om et meget vigtigt og væsentligt emne, som jeg tror vi alle sammen er meget optaget af, nemlig patientsikkerhed.
Jeg vil gerne starte med at slå fast – som flere andre også har gjort fra talerstolen i dag – at vi jo heldigvis generelt har et rigtig velfungerende sundhedsvæsen i Danmark.
Jeg tror, at langt de fleste danskere føler sig trygge ved vores sundhedsvæsen; de har tillid til den behandling, de får, og de fagpersoner, de møder, når de har brug for hjælp i sundhedsvæsenet.
Og sådan skal det blive ved med at være.
Det er et rigtig værdifuldt fundament for det arbejde, der finder sted hver eneste dag.
Alle danskere skal kunne regne med lige adgang til en hurtig og ordentlig behandling i vores sundhedsvæsen.
Derfor er det jo også så vigtigt hele tiden at have patientsikkerheden for øje.
Det vigtige er, at vi holder fast i, at sundhedsydelser skal leveres rettidigt og effektivt, og at de skal være af høj kvalitet.
Derfor må vi jo også sige – det fornemmer jeg også en helt bred opbakning til – at det seneste års uheldige episoder har vist os, at vi bliver nødt til at handle, hvis vi vil sikre, at den her tillid også vil bestå fremover, og at vi også fortsat vil have en stor og intakt tillid til vores sundhedsvæsen.
Derfor har vi gennemgået alle de kontrolværktøjer, der eksisterer, for at vurdere, om der kunne være behov og mulighed for flere initiativer og for at ændre nogle af dem, der er i dag – hvad vil vi i det hele taget kunne gøre for over en bred kam at sikre mere patientsikkerhed?
Ud af det er der jo kommet en patientsikkerhedspakke, der blev lanceret i september med en række initiativer, som skal være med til at forhindre, at vi igen kan se sager, hvor patientsikkerheden bliver sat på spil.
Det er en ambitiøs pakke; den giver Sundhedsstyrelsen endnu større muskler til at gribe ind i situationer, hvor patientsikkerheden er i fare.
En del af den pakke er jo så de fire lovforslag, vi netop nu førstebehandler. Vi giver Sundhedsstyrelsen helt nye og mere effektive muligheder for at identificere problemer med medicinsk udstyr; vi sikrer bedre og strengere regler for, hvordan man må reklamere for udstyr; vi sikrer effektive redskaber til at oplyse tilsynssager og skaber mulighed for at give påbud til sygehuset; og endelig stiller vi nye krav til virksomhedsansvarlige læger og tandlæger.
Nu skal det her lovforslag jo først vedtages og færdigbehandles – vi har en spændende udvalgsbehandling foran os – og så skal pakkens initiativer rulles ud.
Så vil vi forhåbentlig kunne se effekten, alene ved at der ikke kommer den slags triste historier, vi har været vidne til.
Men samtidig er det også vigtigt for mig at sige, at det jo ikke er gjort med det.
Jeg tror, vi har et emne, vi løbende vil forholde os til – det vil være en løbende proces, som sådan set aldrig slutter.
Det hører jeg også flere ordførere sige, nemlig at man sådan set allerede nu har øje for, at der kan være yderligere steder med behov for at sætte ind, og det er jeg meget, meget åben over for.
Jeg tror, vi løbende bliver nødt til at handle og følge op på det i forbindelse med brodne kar og ting, der ikke fungerer ordentligt.
Så jeg tror ikke, det her bliver den sidste patientsikkerhedspakke, vi kommer til at diskutere i Folketinget, og jeg er meget enig med de ordførere, der har sagt, at der selvfølgelig er et meget vigtigt og væsentligt EU-spor at forfølge, og det gør vi også fra regeringens side.
Jeg ser rigtig meget frem til udvalgsbehandlingen.
Jeg fornemmer også, at det her er noget, der er bred opbakning om, og at det er noget, vi kan blive enige om.
Og så er der nogle ting, vi skal have belyst yderligere.
Jeg vil bare lige knytte en enkelt bemærkning til den her diskussion om saglighedskravet og den bekymring, der har været, om, hvordan man fortolker det.
Der er jo en eksisterende parallel, i forhold til om man må reklamere for sundhedsydelser i tv.
Men jeg kan høre, at der er nogle bekymringer – det er jo fuldt legitimt – og at man ikke synes, at det, der ligger i lovgivningen og bemærkningerne nu, er tilstrækkeligt.
Derfor synes jeg da, at vi skal komme nærmere ind på det i udvalgsbehandlingen.
Både på side 4 i de almindelige bemærkninger og side 9 i de specielle bemærkninger til lovforslaget bliver det nu fastslået, at man godt kan bruge video.
Jeg hører flere, der er bekymret for, om man nu ikke kan bruge det levende billede mere til at formidle.
Og jeg mener sådan set, det er vigtigt, at man kan det, for det er jo fuldstændig rigtigt, at vi mennesker indtager viden på forskellig vis, og der er nogle, for hvem det skrevne ord er det bedste, og der er andre, der foretrækker video.
Det, der er humlen, er, at en video, der beskriver en ydelse, ikke også må indeholde reklamefremstød, oplysninger om spændende debatter, ikke må fortegne behovet, eller hvad man ligesom kan opnå ved den ydelse, og heller ikke må undlade at komme ind på eventuelle risici.
Men der kan sagtens være en formidlende video på en hjemmeside, og på den samme hjemmeside kan man så se, at der er en udbyder af en ydelse.
Jeg kan forstå, at der er varslet en række spørgsmål og også nogle meget konkrete cases, og det er i virkeligheden et meget godt afsæt til at finde ud af, om vi i virkeligheden ikke står det samme sted, eller om der er nogle uenigheder, eller om det er uklarheder.
Jeg vil også sige, at jeg ikke tror, at vi kan få hele vejledningen for Sundhedsstyrelsen færdig, for det forudsætter, at hele lovforslaget er færdigt.
Men jeg vil se, hvad vi kan gøre for at få den del af vejledningen, der handler om saglighedskravet, færdig til udvalget i forbindelse med udvalgsbehandlingen.
Det ville jo give det bedste afsæt for at finde ud af, hvor bred opbakning der er til de forskellige forslag her i lovforslaget.
Jeg er rigtig glad for debatten i dag, og jeg er glad for den brede opbakning.
Jeg ser meget frem til udvalgsbehandlingen og i øvrigt også det videre arbejde med at sikre patientsikkerhed i vores sundhedsvæsen, der ligger ud over de her fire konkrete lovforslag.